पाकिस्तान के खैबर-पख्तूनख्वा की प्रदेश सरकार ने ऐतिहासिक इमारतों के संरक्षण के मद्देनजर मशहूर बॉलीवुड अभिनेता राज कपूर और दिलीप कुमार के पैतृक घरों को खरीदने का फैसला किया है। दोनों कलाकारों के घर जर्जर हालत में हैं। एक अधिकारी ने बताया कि खैबर-पख्तूनख्वा प्रदेश के पुरातत्व विभाग ने इन दोनों इमारतों को खरीदने के लिए पर्याप्त फंड देने का निर्णय लिया है, जिन्हें राष्ट्रीय धरोहर घोषित किया गया है और पेशावर शहर के बीच में स्थित हैं।
पुरातत्व विभाग के डॉ. अब्दुस समद खान ने बताया है कि दोनों ऐतिहासिक इमारतों की कीमत निर्धारित करने के लिए पेशावर के डिप्टी कमिश्नर को को एक आधिकारिक पत्र भेजा गया है, जहां बंटवारे से पहले भारतीय सिनेमा के दो महानायक पैदा हुए और बचपन में पले-बढ़े थे। राज कपूर के पैतृक घर को कपूर हवेली के नाम से जाना जाता है जो कि पेशावर के किस्सा ख्वानी बाजार में स्थित है। इस इमारत को राज कपूर के दादा दीवान बशेश्वरनाथ कपूर ने 1918 से 1922 के बीच बनवाया था। राजकपूर और उनके चाचा त्रिलोक कपूर का जन्म इस इमारत में हुआ था। प्रदेश सरकार ने इसे राष्ट्रीय धरोहर घोषित किया है।
दिग्गज अभिनेता दिलीप कुमार का 100 साल पुराना पैतृक घर भी इसी इलाके में है। यह घर जर्जर हालत में है और इसे साल 2014 में तत्कालीन नवाज शरीफ सरकार ने राष्ट्रीय धरोहर घोषित किया था। खान ने कहा कि इन दोनों ऐतिहासिक इमारतों के मालिकों ने कई बार इसे तोड़कर कमर्शियल प्लाजा बनाने की कोशिश की गई, लेकिन इस तरह के सभी प्रयास रोक दिए गए। क्योंकि पुरातत्व विभाग इनके ऐतिहासिक महत्व के कारण इन्हें संरक्षित करना चाहता था।
हालांकि, कपूर हवेली के मालिक अली कादर ने कहा कि वह इमारत को तोड़ना नहीं चाहते थे और इस ऐतिहासिक इमारत की रक्षा और संरक्षण के लिए उन्होंने पुरातत्व विभाग के अधिकारियों से कई बार संपर्क किया जोकि एक राष्ट्रीय गौरव है। इमारत के मालिक ने इसे केपी सरकार को बेचने के लिए 200 करोड़ रुपये की मांग की है। साल 2018 में पाकिस्तान सरकार ने ऋषि कपूर के कहने पर कपूर हवेली को म्यूजियम में बदलने का फैसला किया था, जो नहीं हो पाया। बता दें कि पाकिस्तान के पेशावर में लगभग 1800 ऐतिहासिक इमारतें हैं, जो करीब 300 साल पुरानी हैं।